SKRIFTLIG FORESPØRGSEL P-0788/00

af Marianne Thyssen (PPE-DE) til Kommissionen

(9. marts 2000)

Om: Forurening af nederlandske mejeriprodukter

I tidsrummet omkring den 29. februar har der været forskellige beretninger i pressen om en eventuel forurening af nederlandske mejeriprodukter med en virusinfektion hos malkekvæget på mellem 350 og 600 landbrugsbedrifter.

Skønt den nederlandske landbrugsminister gennem længere tid skal have været bekendt med denne forurening, er der endnu ingen landbrugsbedrifter, hvis leverancer er blevet blokeret, og mælken fra de smittede dyr forarbejdes fortsat til konsummælk og andre mejeriprodukter.

Har de nederlandske myndigheder orienteret Kommissionen om denne mælkeforurening?

Kan Kommissionen oplyse, om det såkaldte Rapid Alert System (hurtigvarslingssystem) er taget i brug for at underrette de øvrige EU-medlemsstater?

Kan Kommissionen endvidere oplyse, om denne forurening indebærer fare for folkesundheden? Hvilke forholdsregler har Kommissionen i bekræftende fald til hensigt at træffe for at beskytte folkesundheden?

Samlet svar afgivet på Kommissionens vegne af David Byrne på skriftlige forespørgsler P-0768/00 og P-0788/00

(6. april 2000)

Kommissionen har fra de nederlandske myndigheder fået underretning om den sygdom, der forekommer på malkekvægsbedrifter i Nederlandene, i henhold til artikel 10 i Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), som indeholder bestemmelser om den underretning, der skal gives, når der forekommer en dyresygdom, som kan udgøre en alvorlig fare for dyrs eller menneskers sundhed. Sagen er for nylig blevet behandlet på to møder i Den Stående Veterinærkomité.

De nederlandske myndigheder har oplyst, at der på en række malkekvægsbedrifter er konstateret kakeksi hos malkekøer, at veterinærtjenesten fører særlig kontrol med disse bedrifter, og at der er indledt undersøgelser med henblik på at fastslå den nøjagtige årsag til sygdommen. Disse undersøgelser viser for nogle af bedrifternes vedkommende, at sygdommen optrådte efter anvendelse af en vaccine, der var forurenet med virus af bovin virusdiarré. Dette er en velkendt drøvtyggervirus, som er udbredt i de fleste lande. Der er intet bevis for og ingen formodning om, at den kan påvirke mennesker. På disse bedrifter er dyrene blevet slået ned og destrueret. På andre bedrifter er der imidlertid ikke konstateret forekomst af smitstoffer, og her er der formentlig tale om andre årsager (mangel på kobolt og vitamin B12). Der er givet særlige instrukser med henblik på at sikre, at eventuelle kvægsygdomme straks rapporteres korrekt til myndighederne. De i øjeblikket foreliggende oplysninger tyder på, at der ikke er nogen særlig fare for menneskers sundhed. Kød og andre produkter (herunder mælk) fra usundt kvæg vil dog ikke blive anvendt til konsum, hvilket følger af EU-lovgivningen.

Det hurtige varslingssystem er ikke blevet anvendt i dette tilfælde, da det kun tager sigte på produkter, der allerede er bragt på markedet.

Kommissionens Levnedsmiddel- og Veterinærkontor aflagde i november 1999 et kontrolbesøg på stedet i Nederlandene som led i den igangværende vurdering af medlemsstaternes gennemførelse af direktiv 92/46/EF. Ifølge dette direktiv skal medlemsstaterne sørge for, at der foretages regelmæssig kontrol af de mælkeproducerende bedrifter, og at mælk til konsum stammer fra sunde dyr. Kontrolbesøget aflagdes, inden det her omhandlede problem konstateredes. Rapporten om kontrolbesøget viser imidlertid, at kontrolmyndigheden for mælk og mejeriprodukter (COKZ) er i stand til at forbyde leverancer af mælk til konsum, hvis den gennemførte kontrol giver utilfredsstillende resultater.

Kommissionen følger situationen meget nøje for at sikre beskyttelsen af menneskers og dyrs sundhed. Levnedsmiddel- og Veterinærkontoret har i forbindelse med denne sag planlagt et yderligere kontrolbesøg inden for meget nær fremtid. Der vil på sædvanlig vis blive udarbejdet en rapport om dette kontrolbesøg, og rapporten vil blive tilstillet Europa-Parlamentet.

(1) EFT L 224 af 18.8.1990.